b"\n_START_ARTICLE_\nJean-B\xc3\xa9del Bokassa\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nJean-B\xc3\xa9del Bokassa syntyi vuonna 1921 Bobanguin kyl\xc3\xa4ss\xc3\xa4 Ranskan p\xc3\xa4iv\xc3\xa4ntasaajan Afrikassa. H\xc3\xa4nen is\xc3\xa4ns\xc3\xa4 oli m\xe2\x80\x99bakojen heimop\xc3\xa4\xc3\xa4llikk\xc3\xb6, joka tapettiin yhteenotossa, kun Jean-B\xc3\xa9del oli kuusivuotias. H\xc3\xa4nen \xc3\xa4itins\xc3\xa4 teki itsemurhan pian t\xc3\xa4m\xc3\xa4n j\xc3\xa4lkeen._NEWLINE_Bokassa k\xc3\xa4vi katolisten l\xc3\xa4hetyssaarnaajien kouluissa Banguissa ja Brazzavilless\xc3\xa4. H\xc3\xa4n kuitenkin j\xc3\xa4tti haaveen papin urasta ja liittyi 1939 Ranskan armeijaan.\n_START_SECTION_\nSotilasura\n_START_PARAGRAPH_\nRanskan valtauksen j\xc3\xa4lkeen Bokassa palveli Vapaan Ranskan afrikkalaisessa yksik\xc3\xb6ss\xc3\xa4. H\xc3\xa4nen sotilasuransa jatkui Ranskan armeijassa my\xc3\xb6s toisen maailmansodan j\xc3\xa4lkeen, ja h\xc3\xa4n palveli asevoimissa Indokiinan sodassa. Bokassa osallistui muun muassa \xc4\x90i\xe1\xbb\x87n Bi\xc3\xaan Ph\xe1\xbb\xa7n taisteluun, jossa Ranska k\xc3\xa4rsi tappion. H\xc3\xa4net ylennettiin vuonna 1956 v\xc3\xa4nrikiksi. Vuonna 1961 h\xc3\xa4n oli jo kapteeni._NEWLINE_Keski-Afrikan tasavalta itsen\xc3\xa4istyi vuonna 1960. Bokassa j\xc3\xa4tti t\xc3\xa4m\xc3\xa4n j\xc3\xa4lkeen Ranskan armeijan ja palasi kotimaahansa. Itsen\xc3\xa4isyysliikett\xc3\xa4 oli johtanut Bokassan serkku Barth\xc3\xa9lemy Boganda. T\xc3\xa4m\xc3\xa4n kuoltua lento-onnettomuudessa pian itsen\xc3\xa4istymisen j\xc3\xa4lkeen Ranska asetti maan johtoon David Dackon._NEWLINE_Bokassa sai Dackolta teht\xc3\xa4v\xc3\xa4kseen luoda valtion armeijan. Bokassasta tuli 1963 Keski-Afrikan tasavallan asevoimien komentaja.\n_START_SECTION_\nVallankaappaus\n_START_PARAGRAPH_\nDackon aikana Keski-Afrikan tasavallan talous sy\xc3\xb6ksyi ja valtionvelka kasvoi voimakkaasti. Valtio oli vaarassa menn\xc3\xa4 konkurssiin, kun Dacko sy\xc3\xb6stiin vallasta vuoden 1965 lopussa. Bokassan ja toisen Indokiinan sodan veteraanin, Alexandre Banzan johtamat joukot sulkivat uudenvuodenaattona Banguin keskustan vallankaappauksessa.\n_START_SECTION_\nPresidenttin\xc3\xa4\n_START_PARAGRAPH_\nBokassa julisti vallankaappauksen j\xc3\xa4lkeen 1. tammikuuta 1966 itsens\xc3\xa4 presidentiksi ja p\xc3\xa4\xc3\xa4ministeriksi. Bokassa lakkautti pian perustuslain, hajotti parlamentin ja siirsi kaikki hallinnolliset asiat valitsemallaan hallitukselle._NEWLINE_Bokassa pyrki kuitenkin uudistamaan valtion taloutta. Niin sanotun operaatio Bokassa oli kansallinen suunnitelma, jonka tarkoituksena oli luoda valtiollisia maatiloja ja teollisuutta. Suunnitelma kuitenkin ep\xc3\xa4onnistui heikkoon hallintoon. Monet Bokassan ensimm\xc3\xa4isist\xc3\xa4 teoista olivat suosittuja, kuten Banguin lihatilanteen parantaminen ja bussij\xc3\xa4rjestelm\xc3\xa4n luominen._NEWLINE_Bokassasta tuli kuitenkin nopesti monien muiden diktaattorien tavoin \xc3\xa4\xc3\xa4rimm\xc3\xa4isen vainoharhainen ja ahne. H\xc3\xa4nen entinen kumppaninsa Banza pid\xc3\xa4tettiin 1969 vallankumoussuunnitelmaep\xc3\xa4ilyjen takia. Banzaa kidutettiin ja lopulta h\xc3\xa4net teloitettiin 12. huhtikuuta pid\xc3\xa4tyst\xc3\xa4 seuranneena p\xc3\xa4iv\xc3\xa4n\xc3\xa4. Kun Bokassa alkoi vangita ja teloittaa poliittisia vastustajiaan sek\xc3\xa4 laajentaa valtaoikeuksiaan, h\xc3\xa4nen kansansuosionsa romahti ja h\xc3\xa4net yritettiin sy\xc3\xb6st\xc3\xa4 vallasta vuosina 1969 ja my\xc3\xb6hemmin 1974. Bokassa my\xc3\xb6s yritettiin ep\xc3\xa4onnistuneesti salamurhata vuoden 1976 helmikuussa._NEWLINE_Bokassa k\xc3\xa4\xc3\xa4ntyi islaminuskoon tavattuaan Libyan johtajan Muammar Gaddafiin ja otti itselleen islamilaisen nimen Salah Eddine Ahmed. Bokassan tarkoituksena oli taata k\xc3\xa4\xc3\xa4ntymisell\xc3\xa4\xc3\xa4n Libyan taloudellinen tuki. Kun tukea ei kuitenkaan kuulunut, Bokassa palasi katolisuuteen.\n_START_SECTION_\nJulistautuminen keisariksi\n_START_PARAGRAPH_\nRanskan armeijassa palvellessaan Bokassa oli opiskellut historiaa ja tutustunut Ranskan keisari Napoleon Bonaparteen, jota h\xc3\xa4n sittemmin oli alkanut suuresti ihailla. Bokassa piti 4. joulukuuta 1976 puheen, jossa h\xc3\xa4n julisti ryhtyv\xc3\xa4ns\xc3\xa4 keisariksi, lakkauttavansa maan parlamentin ja vaihtavansa maan hallitusmuodon tasavallasta keisarikunnaksi. Tasan vuotta my\xc3\xb6hemmin Bokassa kruunautti itsens\xc3\xa4 Keski-Afrikan keisarikunnan keisari Bokassa I:ksi. Yksik\xc3\xa4\xc3\xa4n valtionp\xc3\xa4\xc3\xa4mies ei osallistunut juhlallisuuksiin, joskin silloinen Ranskan puolustusministeri Jacques Soufflet l\xc3\xa4hetti kokonaisen pataljoonan ranskalaissotilaita sek\xc3\xa4 Ranskan ilmavoimien 17 suihkuh\xc3\xa4vitt\xc3\xa4j\xc3\xa4\xc3\xa4 suojelemaan kruunajaisseremoniaa. Kruunajaisj\xc3\xa4rjestelyihin kuului muiden muassa 60 Mercedes-Benz-autoa, 130 hevosta, 24\xc2\xa0000 pulloa viski\xc3\xa4, 65\xc2\xa0000 pulloa samppanjaa, 40\xc2\xa0000 pulloa ranskalaista viini\xc3\xa4, tuhansittain ruusuja sek\xc3\xa4 120-henkinen orkesteri. Arvioiden mukaan kruunajaiskulut olivat Yhdysvaltain dollareissa noin 20 miljoonan arvoiset, mik\xc3\xa4 merkitsi melkein nelj\xc3\xa4sosaa koko maan silloisesta vuosibudjetista._NEWLINE_Kruunajaisten seurauksena l\xc3\xa4nsimaissa alettiin pit\xc3\xa4\xc3\xa4 Bokassaa suuruudenhulluna ja jopa mielenvikaisena, ja h\xc3\xa4nt\xc3\xa4 verrattiin usein toiseen omalaatuisesta k\xc3\xa4yt\xc3\xb6ksest\xc3\xa4 tunnettuun afrikkalaisdiktaattoriin, Ugandan Idi Aminiin. Yhdysvallat, Sveitsi ja erityisesti Ranska kuitenkin tukivat Bokassan hallitusta. Ranska tuki innokkaasti Keski-Afrikan keisarikuntaa sek\xc3\xa4 sotilaallisesti ett\xc3\xa4 taloudellisesti, mink\xc3\xa4 takia Bokassa vastapalveluksena lahjoitti uraania, joka oli elint\xc3\xa4rke\xc3\xa4t\xc3\xa4 Ranskan ydinaseiden kehitysohjelmalle. Bokassa my\xc3\xb6s yst\xc3\xa4vystyi Ranskan presidentti Val\xc3\xa9ry Giscard d\xe2\x80\x99Estaingin kanssa ja kutsui usein h\xc3\xa4net luokseen vierailulle. Ranskalaisessa Le Canard encha\xc3\xaen\xc3\xa9 -lehdess\xc3\xa4 paljastettiin 1979, ett\xc3\xa4 Bokassa oli aikoinaan lahjoittanut Giscard d\xe2\x80\x99Estaingille useiden tuhansien frangien arvosta timantteja. Tapaus aiheutti Ranskassa poliittisen skandaalin._NEWLINE_Kun Keski-Afrikan keisarikunnan talous oli romahtamaisillaan, Bokassa p\xc3\xa4\xc3\xa4tti hankkia maalle tarvittavia lis\xc3\xa4varoja antamalla m\xc3\xa4\xc3\xa4r\xc3\xa4yksen, jonka mukaan kaikilla maan lapsiperheill\xc3\xa4 oli velvollisuus ostaa lapsilleen koulupukuja, joita oli saatavissa ainoastaan Bokassan keisarillisesta vaatehuoneesta. Koulupuvut olivat kuitenkin niin kalliita, ett\xc3\xa4 k\xc3\xb6yh\xc3\xa4n maan asukkaista vain rikkaimmilla oli varaa hankkia niit\xc3\xa4._NEWLINE_Banguissa puhkesi t\xc3\xa4m\xc3\xa4n takia mellakoita ja opettajat, opiskelijat, koululaiset ja viranomaiset j\xc3\xa4rjestiv\xc3\xa4t lakkoja. Bokassan autoa heiteltiin kivill\xc3\xa4 17. huhtikuuta. Seuraavana p\xc3\xa4iv\xc3\xa4n\xc3\xa4 Bokassa pid\xc3\xa4tytti satoja 8\xe2\x80\x9316-vuotiaita lapsia joukkokokoontumisen yhteydess\xc3\xa4. Lapset kuljetettiin Banguin reunamilla sijainneeseen Ngaragban vankilaan, jossa seuraavana y\xc3\xb6n\xc3\xa4 lapsia kidutettiin, hakattiin kuoliaaksi, kivitettiin ja kuristettiin. Veril\xc3\xb6ylyss\xc3\xa4 kuoli noin sata lasta, ja nuorimmat uhrit olivat kahdeksanvuotiaita._NEWLINE_Koululasten veril\xc3\xb6yly j\xc3\xa4rkytti suuresti Ranskaa, joka veti tukensa Keski-Afrikan keisarikuntaa ja alkoi suunnitella Bokassan sy\xc3\xb6ksemist\xc3\xa4 vallasta. Ranskan tiedustelupalvelin SDECE:n kommandot suorittivat operaatio Barrakudan 20. syyskuuta 1979, jolloin Bokassa oli valtiovierailulla Libyassa. Seuraavaan p\xc3\xa4iv\xc3\xa4\xc3\xa4n menness\xc3\xa4 Bokassan hallinto oli kaadettu ja uudeksi presidentiksi oli nimitetty David Dacko, jonka ranskalaisjoukot palauttivat valtaan.\n_START_SECTION_\nMaanpaossa\n_START_PARAGRAPH_\nVallasta sy\xc3\xb6sty Bokassa l\xc3\xa4hti maanpakoon ja yritti pyrki\xc3\xa4 Ranskaan, mutta ranskalaiset viranomaiset ep\xc3\xa4siv\xc3\xa4t h\xc3\xa4nelt\xc3\xa4 oleskeluluvan. Bokassa vet\xc3\xa4ytyi asumaan Norsunluurannikon p\xc3\xa4\xc3\xa4kaupunkiin Abidjaniin, kunnes vuonna 1983 Ranska my\xc3\xb6nsi h\xc3\xa4nelle \xe2\x80\x9dpoliittisen turvapaikan\xe2\x80\x9d. Bokassa muutti asumaan Ranskaan ja eli Ch\xc3\xa2teau d'Hardricourtin palatsissa Hardricourtissa, Yvelinesss\xc3\xa4, mutta h\xc3\xa4n ei nauttinut Ranskan ilmastosta ja p\xc3\xa4\xc3\xa4tti palata takaisin Keski-Afrikan tasavaltaan, vaikka kotimaassa h\xc3\xa4net oli etsint\xc3\xa4kuulutettu._NEWLINE_24. lokakuuta 1986 palasi takaisin Keski-Afrikan tasavaltaan, mutta paikalliset viranomaiset ottivat h\xc3\xa4net kiinni jo lentokent\xc3\xa4ll\xc3\xa4. Bokassalle j\xc3\xa4rjestettiin oikeudenk\xc3\xa4ynti ja h\xc3\xa4nt\xc3\xa4 syytettiin muiden muassa maanpetoksesta, kannibalismista, kavalluksista ja murhista. Oikeudenk\xc3\xa4ynti p\xc3\xa4\xc3\xa4ttyi 12. kes\xc3\xa4kuuta 1987 ja Bokassalle annettiin kuolemantuomio. Bokassa vietiin vankilaan odottamaan teloitusta, mutta vuoden 1988 tammikuussa rangaistus vaihdettiin elinkautiseksi vankeudeksi._NEWLINE_Vuonna 1993 presidentti Andr\xc3\xa9 Kolingba kuitenkin p\xc3\xa4\xc3\xa4tti armahtaa Keski-Afrikan tasavallan kaikki vangit, mukaan lukien Bokassan. Bokassa kuitenkin asetettiin kotiarestiin ja h\xc3\xa4n joutui asumaan vaatimattomissa oloissa p\xc3\xa4\xc3\xa4kaupunki Banguissa. 3. marraskuuta 1996 75-vuotias Bokassa menehtyi \xc3\xa4killiseen syd\xc3\xa4nkohtaukseen._NEWLINE_Maan itsen\xc3\xa4isyyden 50-vuotisp\xc3\xa4iv\xc3\xa4n kunniaksi presidentti Fran\xc3\xa7ois Boziz\xc3\xa9 rehabilitoi ex-keisari Bokassan vuonna 2010."